Dennis East (73) oorledeDennis East. (Foto: Facebook) Die sanger en musiekregisseur Dennis East is Maandag in die ouderdom van 73 dood nadat hy die naweek ŉ beroerte gehad het. Die Suid-Afrikaanse Legendes Museum het die nuus van East se afsterwe op Facebook gedeel. “Rus in vrede, liewe Dennis. Dankie vir die musiek,” lui die inskrywing. Mara van den Bergh, ŉ musiekagent en bekende in countrymusiek-kringe, het in ŉ roerende huldeblyk op Facebook gesê East is omstreeks 10:00 vanoggend oorlede. “Dankie vir die wonderlike mens wat jy was. Ons opregte simpatie gaan uit aan almal betrokke. Hy was ŉ spesiale man en vriend vir soveel kunstenaars en mense was so lief vir hom,” skryf Van den Bergh. East, wat bekend is vir liedjies soos Million Drums en Dammit I Love You, laat sy vrou, Yvette, en seun, Gregg, agter. Hy was ŉ Suid-Afrikaanse liedjieskrywer en musiekvervaardiger wat oorspronklik van Pietermaritzburg in KwaZulu-Natal afkomstig was. Hy het sy musikale loopbaan in die sestigs afgeskop en het in die sewentigs saam met The Rising Sons opgetree. Hy het in 1979 die groep Stingray gevorm. Benewens sy werk as liedjieskrywer het East ook albums vir talle Suid-Afrikaanse kunstenaars, asook die Britse saksofoonspeler Andrew Young vervaardig. Hy het ook deelgeneem aan televisieprogramme soos Pump Up The Volume, Coca Cola Pop Stars en Popstars 2010. Steve Hofmeyr het Sondag op Twitter en Facebook geskryf dat dit nie goed gaan met East se gesondheid nie. “Die slegte nuus kom in sarsies vanaand,” het Hofmeyr gesê.